Midtsandan

Midtsandan (Midtsand) er en grend og en grunnkrets i Malvik kommune i Trøndelag. Stedet har navn etter gården Midtsandan øst for gården Storsanden ved Storsand camping. 

Navnet kommer av den karakteristiske morenen som danner Midtsandneset. Dette er en randmorene fra perioden yngre dryas, som krysser fjorden og gjenfinnes ved Tautra og over Fosen. Dette kalles Tautra-trinnet. På grunn av disse isavsetningene er stranda her mye grunnere enn kystlinja ellers mellom Trondheim og Stjørdal. I fjorden mellom Tautra og Fosen er moreneryggen vernet som Tauterryggen marine verneområde.

På de flate sandbankene anla tyskerne en militærleir under den andre verdenskrig. Etter krigen var leiren fortsatt i militær bruk fram til 1995. I 2005 ble leiren solgt til daværende Direktoratet for Naturforvaltning (nå Miljødirektoratet), og området ble sanert og ryddet fram til 2010.Skifte eiendom: Sikring og rydding - Midtsandan

Den tidligere militærleiren er nå statlig sikret som offentlig friluftsområde.

Meråkerbanen passerer området. Ved nedlagte Midtsandan stasjon er det krysningsspor, og det ble utredet om dette skulle bli det nye logistikknutepunkt for Trondheimsregionen.

 Referanser 

Kategori:Bosetninger i Malvik
Kategori:Bygder og grender i Trøndelag